*Proiect*

**Argumentarea necesității**

**inițierii negocierilor și aprobarea semnării proiectului de Decizie al Comitetului de Asociere dintre Republica Moldova – Uniunea Europeană reunit în configurația comerț, privind actualizarea Anexelor XXVIII-A; XXVIII-B; XXVII-D, a proiectului Deciziei Subcomitetului Vamal UE-Republica Moldova privind actualizarea Anexei XXVI și a proiectului Deciziei Subcomitetului pentru indicații geografice privind modificarea Anexelor XXX-C şi XXX-D la Acordul de Asociere între Republica Moldova, pe de o parte, și Uniunea Europeană și Comunitatea Europeană a energiei atomiceși statele membre ale acestora, pe de altă parte**

**Aspectul general.** Prezenta inițiativă de promovare a proiectului *Decretului Președintelui Republicii Moldova privind inițierea negocierilor și aprobarea semnării proiectului de Decizie al Comitetului de Asociere dintre Republica Moldova – Uniunea Europeană reunit în configurația comerț, privind actualizarea Anexelor XXVIII-A; XXVIII-B; XXVII-D, a proiectului Deciziei Subcomitetului Vamal UE-Republica Moldova privind actualizarea Anexei XXVI, și a proiectului Deciziei Subcomitetului pentru indicații geografice privind modificarea Anexelor XXX-C şi XXX-D la Acordul de Asociere între Republica Moldova, pe de o parte, și Uniunea Europeană și Comunitatea Europeană a energiei atomice și statele membre ale acestora, pe de altă parte* (în continuate Acordul de Asociere RM-UE) are la bază necesitatea ajustării prevederilor Acordului de Asociere/ componenta ZLSAC, cu deciziile primite în cadrul ședinței de lucru a Comitetului de Asociere dintre Republica Moldova – Uniunea Europeană reunit în configurația comerț; a Subcomitetului Vamal UE-Republica Moldova și a Subcomitetului pentru indicații geografice. Deciziile respective, au parvenit urmare negocierilor purtate între reprezentanții de resort ale ambelor Părți vis-a-vis de termenii de timp, acordați pentru efectuarea reformelor administrative în sectoarele: serviciilor financiare (segmentul prevenirea utilizării sistemului financiar în scopul spălării banilor sau finanțării terorismului), rețelelor și comunicațiilor electronice, transportului maritim internațional, dar și necesității de adoptare a noului Cod Vamal al Uniunii Europene, aplicat de la 1 mai 2016.

În conformitate cu obiectivul de apropiere treptată a legislației Republicii Moldova și armonizarea legislației moldave la cele mai bune practici europene, proiectul reprezintă în mare parte un **document tehnic**, urmare dialogului periodic între Părți.

(1) Menționăm, că în esență, modificarea Anexelor XXVIII-A; XXVIII-B și XXVIII-D la Acordul de Asociere RM-UE are ca scop atît ajustarea la acquis-ul european actualizat, cît și extinderea termenilor de timp prevăzuți în Calendarul orientativ pentru apropierea legislației şi garantarea accesului pe piață în sectorul serviciilor financiare, rețelelor și comunicațiilor electronice și transportului maritim internațional.

(2) În aceiași ordine de idei, Anexa XXVI, se referă la art. 201 din Acordul de Asociere RM-UE, ce ține de apropierea treptată de legislația UE în domeniul vamal și de anumite instrumente juridice internaționale. Scopul Anexei XXVI a fost asigurarea conformității Codului Vamal al Republicii Moldova cu normele în vigoare în Uniunea Europeană. Diferențele în anumite domenii între dispozițiile Codului vamal comunitar și succesorul acestuia, Codul vamal al Uniunii, implică faptul că acest obiectiv nu poate fi atins decât dacă Republica Moldova aproximează Codul vamal cu acesta din urmă. La reuniunea din 6 octombrie 2016 a Subcomitetului Vamal UE-Republica Moldova s-a convenit asupra faptului că ar trebui actualizată trimiterea la regulamentul vamal aplicabil în Uniunea Europeană. S-a convenit, de asemenea, că modificarea nu afectează termenul de aproximare, astfel cum este specificat în anexa XXVI la Acordul de Asociere.

(3) Ținând cont de faptul că, în multe state volumul produselor desemnate cu indicații geografice reprezintă o parte deloc neglijabilă a exporturilor, este foarte important ca aceste denumiri sa fie cât mai eficient protejate, pentru a nu fi admise asocieri ilicite, care să prejudicieze reputația producătorilor, iar indirect și imaginea statului. Din aceste considerente, recunoașterea și protejarea indicațiilor geografice originare de pe teritoriile părților semnatare ale Acordului de Asociere RM – UE constituie o componentă importantă a acordului nominalizat, iar Anexele XXX-C şi XXX-D specifică expres indicațiile geografice protejate în temeiul normelor stabilite în subsecțiunea corespunzătoare a acordului.

Conform prevederilor art. 299 alin. (1) al Acordului de Asociere RM – UE, indicațiile geografice enumerate în Anexele XXX-C şi XXX-D, inclusiv cele adăugate în temeiul articolului 298 din aceluiași acord, sunt protejate împotriva:

(a) oricărei utilizări comerciale directe sau indirecte a unei denumiri protejate:

(i) pentru produse comparabile care nu sunt conforme specificaţiilor de produs ale denumirii protejate; sau

(ii) în măsura în care această utilizare exploatează reputaţia unei indicaţii geografice;

(b) oricărei utilizări abuzive, imitări sau evocări, chiar dacă originea adevărată a produsului este indicată sau dacă denumirea protejată este tradusă, transcrisă, transliterată sau însoţită de expresii precum “stil”, “tip”, “metodă”, “produs(ă) ca la/în”, “imitaţie”, “gust”, “similar” sau alte formulări similare;

(c) oricărei menţiuni false sau înşelătoare privind provenienţa, originea, natura sau calităţile esenţiale ale produsului, care apare pe partea interioară sau exterioară a ambalajului, în materialul publicitar sau în documentele referitoare la produsul în cauză, precum şi împotriva ambalării produsului într-un ambalaj de natură să creeze o impresie eronată cu privire la originea acestuia; şi

(d) oricărei alte practici care ar putea induce în eroare consumatorul cu privire la adevărata origine a produsului.

La momentul actual, modificarea repetată a anexelor XXX-C şi XXX-D ale Acordului de Asociere RM – UE printr-o nouă Decizie a Subcomitetului pentru indicații geografice, constituie o necesitate determinată de evoluțiile înregistrate în domeniul de referință de părțile semnatare ale acordului iar adoptarea unei noi decizii reprezintă de fapt o actualizare a indicațiilor geografice, protecția cărora urmează a fi asigurată reciproc de către Republica Moldova, pe de o parte, şi Uniunea Europeană, pe de altă parte și a fost stabilită în cadrul ultimei reuniuni a Subcomitetului pentru indicații geografice care a avut loc la data de 18.10.2016.

**Aspectul politic.** Proiectul Deciziei Comitetului de Asociere dintre Republica Moldova – Uniunea Europeană reunit în configurația comerț, privind actualizarea Anexelor XXVIII-A; XXVIII-B; XXVII-D, a Subcomitetului Vamal UE-Republica Moldova privind actualizarea Anexei XXVI și a Subcomitetului pentru indicații geografice privind modificarea Anexelor XXX-C şi XXX-D la Acordul de Asociere RM-UE, nu creează obligațiuni suplimentare decât cele prevăzute anterior în Acordul de Asociere/Componenta ZLSAC.

**Aspectul economic.** Implementarea prevederiloractualizatealeAnexelor XXVIII-A; XXVIII-B; XXVIII-D la Acordul de Asociere/Componenta ZLSAC, pe termen lung, va duce la obligațiunea evaluării riscurilor în domeniul spălării banilor și finanțării terorismului (necesitatea utilizării unei abordări bazate pe risc), ceea ce va face posibil aplicarea măsurilor de precauție sporite sau din contra, simplificate, în dependență de riscul identificat, va stabili drepturile utilizatorilor cu privire la rețelele și serviciile electronice de comunicare, aspecte noi privind roaming-ul în rețelele publice de comunicații mobile, identificarea electronică și serviciile de încredere pentru tranzacțiile electronice pe piața internă, cît și ajustarea la noi norme și standarde de siguranță pentru navele de pasageri etc.

Obiectivul prioritar al Deciziei Subcomitetului pentru indicații geografice derivă din importanța înregistrării indicațiilor geografice, în special a beneficiilor și avantajelor economice pe care le oferă desemnarea produselor cu asemenea tip de semne de distincție a originii și calității. În această ordine de idei, printre cele mai importante avantaje menționăm, în special, atribuirea de valoare adăugată produselor cu indicații geografice protejate, respectiv interesul crescut al consumatorilor și cererea pe piață pentru asemenea produse, în raport cu produsele care nu sunt desemnate cu indicații geografice. Acest fapt explică și interesul producătorilor în vederea asigurării protecției acestor denumiri, promovat și reglementat la nivel internațional în temeiul subsecțiunii 3 ”Indicații geografice” din Acordul se Asociere RM –UE.

**Aspectul normativ.** Articolul 436 alineatul (3) din Acordul de Asociere UE - Republica Moldova prevede că Consiliul de asociere are competența de a adopta modificările aduse anexelor la Acordul de Asociere. Proiectul Deciziei al Comitetului de Asociere dintre Republica Moldova –Uniunea Europeană, reunit în configurația comerț privind actualizarea Anexelor XXVIII-A; XXVIII-B; XXVIII-D și a Subcomitetului Vamal UE-Republica Moldova privind actualizarea Anexei XXVI la Acordul de Asociere între Republica Moldova RM-UE nu conține prevederi contradictorii Constituției Republicii Moldova sau angajamentelor Republicii Moldova, asumate la nivel internațional sau regional.

Modificarea Anexelor XXX-C şi XXX-D ale Acordului de Asociere RM – UE reprezintă o acțiune cu efecte internaționale care vizează modificarea unui acord de maximă importanță pentru Republica Moldova și anume Acordul de Asociere din 27.06.2014 între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, ratificat prin Legea nr.112 din 02.07.2014. Decizia de modificare a anexelor XXX-C şi XXX-D ale Acordului de Asociere RM – UE aparține Subcomitetului pentru indicaţii geografice, instituit în temeiul prevederilor art. 306 al Acordului de Asociere RM-UE și se încadrează în acțiunile demarate la momentul actual în scopul modificării protocoalelor și anexelor Acordului de Asociere RM – UE. Totodată, reieșind din faptul că decizia menționată are drept scop modificarea listelor indicațiilor geografice originare de pe teritoriile părților, care urmează a fi recunoscute și protejate reciproc de către acestea, actualizarea listelor vizate corespunde conținutului normativ reglementat de Subsecțiunea 3 ”Indicații geografice” a Acordului de Asociere RM-UE, care încorporează prevederile Acordului dintre Republica Moldova şi Uniunea Europeană cu privire la protecţia indicaţiilor geografice ale produselor agricole şi alimentare, încheiat la data de 26 iunie 2012, ratificat prin Legea nr. 317 din 27.12.2012, și nu contravine sistemului internațional de protecție stabilit în temeiul Aranjamentului de la Lisabona privind protecţia indicaţiilor locului de origine a produselor şi înregistrarea lor internaţională, la care Republica Moldova a aderat în temeiul Legii nr.1328-XIV din 27.10.2000. La nivel național, sistemul de protecție a indicațiilor geografice este reglementat în temeiul prevederilor Legii nr. 66-XVI din 27.03.2008 privind protecția indicațiilor geografice, denumirilor de origine și specialităților tradiționale garantate, Regulamentului privind procedura de depunere, examinare şi înregistrare a indicaţiilor geografice, a denumirilor de origine şi a specialităţilor tradiţionale garantate, aprobat prin Hotărârea Guvernului nr. 610 din 05.07.2010 și a Hotărârii Guvernului nr. 644 din 19.07.2010 cu privire la desemnarea autorităţilor competente abilitate cu atribuţii şi responsabilităţi referitoare la produsele cu denumiri de origine şi indicaţii geografice şi la specialităţile tradiţionale garantate şi a autorităţilor competente responsabile de controalele oficiale privind conformitatea acestor produse. Corespunzător, reieșind din faptul că sistemul național de protecție în domeniu este deja un sistem integru, bine fundamentat, fiind constituit potrivit rigorilor și standardelor internaționale în domeniu, urmare adoptării Deciziei Subcomitetului pentru indicații geografice privind modificarea anexelor XXX-C şi XXX-D ale Acordului de Asociere RM-UE nu va fi necesară adoptarea unor noi acte normative sau modificarea celor existente.

**Aspectul instituțional și organizatoric.** Urmare procedurilor de actualizare a Anexelor XXVIII-A; XXVIII-B; XXVIII-D la Acordul de Asociere RM-UE, implementarea ulterioară a prevederilor cadrului legal de profil va presupune necesități umane suplimentare atît pentru asigurarea activităţii Serviciului Prevenirea şi Combaterea Spălării Banilor, cît şi pentru organele cu funcţii de supraveghere şi nemijlocit entităţile raportoare, dar și pe segmentul transportului maritim internațional (asigurarea funcționalității Agenției Navale).

În partea referitoare la indicațiile geografice, în temeiul prevederilor Acordului de Asociere RM-UE, cooperarea părților semnatare ale acordului menționat, este intermediată de Subcomitetul pentru indicații geografice, care are drept obiectiv monitorizarea dezvoltării subsecțiunii de referință și intensificarea cooperării și a dialogului dintre părți privind indicațiile geografice. Conform, prevederilor art. 306 alin. (4) al Acordului de Asociere RM-UE, Subcomitetul pentru indicaţii geografice asigură, de asemenea, funcţionarea adecvată a subsecţiuni 3 ”Indicații geografice” şi poate lua în considerare orice aspect legat de punerea în aplicare şi funcţionarea acesteia. În special, acesta răspunde de:

(a) modificarea părţilor A şi B din anexa XXX-A la prezentul acord în ceea ce priveşte trimiterile la legislaţia aplicabilă de către părţi;

(b) modificarea anexelor XXX-C şi XXX-D la prezentul acord în ceea ce priveşte indicaţiile geografice;

(c) schimburile de informaţii cu privire la evoluţiile legislative şi politice în materie de indicaţii geografice, precum şi la orice alt aspect de interes reciproc în acest domeniu;

(d) schimburile de informaţii cu privire la indicaţiile geografice în vederea analizării posibilităţii de protejare a acestora în conformitate cu prezenta subsecţiune; şi

(e) monitorizarea celor mai recente evoluţii legate de asigurarea respectării protecţiei indicaţiilor geografice enumerate în anexele XXX-C şi XXX-D la prezentul acord.

Subcomitetul pentru indicații geografice decide prin consens și prezintă rapoarte Comitetului de asociere, reunit în configurația comerț prevăzută la articolul 438 alin. (4) din Acordul de Asociere RM-UE.

Conform Regulamentului de procedură a Subcomitetul pentru indicații geografice RM-UE părțile dețin președinția subcomitetului alternativ, pentru o perioadă de 12 luni.

La nivel national, urmare adoptării cadrului normativ în domeniu, la această etapă sunt deja identificați și responsabilizați toți factorii instituționali necesari.

**Aspectul financiar.** Actualizarea Anexelor XXVIII-A; XXVIII-B; XXVIII-D precum și actualizarea textului Anexei XXVI al Acordului de Asociere/DCFTA urmărește scopul de a extinde termenii de timp acordați pentru implementarea în legislația națională a prevederilor directivelor Uniunii Europene în domeniul serviciilor financiare, rețelelor și comunicațiilor electronice și transportului maritim internațional, precum și domeniul vamal, prin urmare nu va genera cheltuieli adiționale la cele inițial planificate pentru procesul de armonizare a legislației naționale de legislația UE.

Ca rezultat a celor expuse mai sus, se considerăm oportună inițierea negocierilor și aprobarea semnării proiectului de Decizie al Comitetului de Asociere dintre Republica Moldova – Uniunea Europeană, reunit în configurația comerț privind actualizarea Anexelor XXVIII-A; XXVIII-B; XXVII-D, a Subcomitetului Vamal UE-Republica Moldova privind actualizarea Anexei XXVI și a Subcomitetului pentru indicații geografice privind modificarea Anexelor XXX-C şi XXX-D la Acordul de Asociere între Republica Moldova, pe de o parte, și Uniunea Europeană și Comunitatea Europeană a energiei atomice și statele membre ale acestora, pe de altă parte.

**Viceprim-prim ministru,**

**Ministru Octavian CALMÎC**